ZRUŠENÉ všeobecne záväzným nariadením č. 1/2006.

Všeobecne záväzné nariadenie
hlavného mesta Slovenskej republiky Bratislavy
č. 14/2001
zo 6. decembra 2001
o nájme bytov a obytných miestností v zariadeniach určených na trvalé bývanie
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 12 zákona Slovenskej národnej rady č. 189/1992 Zb. o úprave niektorých pomerov súvisiacich s nájmom bytov a s bytovými náhradami ustanovuje:

§ 1
Predmet úpravy
(1) Toto všeobecne záväzné nariadenie (ďalej len “nariadenie”) upravuje postup prenajímateľov pri prenajímaní bytov
a)	vo vlastníctve hlavného mesta Slovenskej republiky Bratislavy (ďalej len “hlavné mesto”) a bytov v domoch vo vlastníctve hlavného mesta (ďalej len “mestský byt”),
b)	v podielovom spoluvlastníctve hlavného mesta a bytov v domoch v podielovom spoluvlastníctve hlavného mesta (ďalej len “podielový byt”). 
(2) Toto nariadenie upravuje aj postup prenajímateľov pri prenajímaní obytných miestností1) vo vlastníctve hlavného mesta alebo k nim má hlavné mesto iné právo užívať.
(3) Toto nariadenie sa primerane vzťahuje aj na byty a obytné miestnosti, ktoré má hlavné mesto právo prenajímať užívateľom na základe iného ako vlastníckeho práva.
(4) Toto nariadenie sa nevzťahuje
a)	na zariadenia podľa osobitného predpisu2),
b)	na byty vybudované z finančných prostriedkov nájomcu.

§ 2
Mestský nájomný bytový fond
(1) Mestský nájomný bytový fond tvoria mestské byty, ktoré
a)	sú určené na užívanie fyzickými osobami na základe nájomnej zmluvy,
b)	sú bytmi osobitného určenia a bytmi v domoch osobitného určenia3),
c)	budú predmetom prevodu vlastníctva podľa osobitného predpisu4) na základe žiadosti nájomcu,
d)	sú predmetom prevodu vlastníctva na základe platnej, ale nie účinnej zmluvy o prevode vlastníctva.
(2) Mestský nájomný bytový fond spravuje
a)	hlavné mesto, ak ide o byty a bytové domy nezverené do správy mestskej časti hlavného mesta (ďalej len “mestská časť”),
b)	mestská časť, ak ide o byty a bytové domy zverené do správy mestskej časti.
(3) Hlavné mesto a mestská časť môžu poveriť výkonom správy podľa odseku 2
a)	svoju rozpočtovú alebo príspevkovú organizáciu, ak je jej hlavným poslaním výkon tejto činnosti alebo
b)	inú osobu na základe zmluvného vzťahu.

Nájom mestských bytov
§ 3
Žiadosť o nájom mestského bytu
(1) Žiadosť o nájom mestského bytu musí obsahovať:
a)	meno, priezvisko a podpis žiadateľa,
b)	miesto trvalého pobytu5), miesto prechodného pobytu žiadateľa,
c)	rodinný stav žiadateľa, 
d)	počet členov domácnosti, ktorí sú do žiadosti zahrnutí, a ich vzťah ku žiadateľovi,
e)	bytové pomery žiadateľa v mieste trvalého a prechodného bydliska, overené príslušným orgánom obce,
f)	dôvod podania žiadosti,
g)	iné osobitné okolnosti súvisiace so žiadosťou,
h)	ďalšie náležitosti, ak ich vyžadujú ustanovenia § 6 a 10 tohto nariadenia.
(2) Magistrát hlavného mesta Slovenskej republiky Bratislavy (ďalej len “magistrát”) po obdržaní žiadosti podľa odseku 1 preverí jej úplnosť a splnenie podmienok pre nájom mestského bytu. Ak žiadateľ spĺňa podmienky podľa § 4, magistrát ho zaradí do zoznamu žiadateľov. Ak je žiadosť neúplná podľa predchádzajúceho odseku 1, magistrát vyzve žiadateľa na doplnenie žiadosti, pričom mu určí lehotu na doplnenie. Ak žiadateľ nespĺňa aspoň jednu podmienku na nájom mestského bytu alebo ak žiadateľ v určenej lehote nedoplní žiadosť o chýbajúce údaje v súlade s požiadavkou magistrátu, magistrát žiadosť do zoznamu žiadateľov nezaradí. Oznámenie o zaradení alebo nezaradení žiadateľa do zoznamu žiadateľov zašle magistrát žiadateľovi do tridsiatich dní odo dňa doručenia úplnej žiadosti. Súčasne s oznámením o zaradení žiadateľa do zoznamu žiadateľov zašle magistrát žiadateľovi platné znenie tohto nariadenia alebo mu oznámi povinnosti podľa § 3 a 4 tohto nariadenia v oznámení o zaradení žiadateľa do zoznamu žiadateľa.
(3) Žiadateľ zaradený do zoznamu žiadateľov je povinný oznamovať magistrátu každú zmenu podmienok v rozsahu podľa odseku 1.

§ 4
Podmienky nájmu mestského bytu
(1) Mestský byt možno prenajať žiadateľovi, ktorý je zaradený do poradovníka podľa § 3 ods. 6, § 6 ods. 4 alebo § 10 ods. 8 a súčasne
a)	nemá kde bývať z dôvodu, že:
1.	nie je nájomcom alebo vlastníkom bytu alebo
2.	dlhé časové prieťahy pri vymáhaní práva bývať v byte súdnou cestou, mu bránia užívať byt a neprišiel o právo bývať v byte vlastným pričinením alebo strate práva bývať v byte nemohol účinne zabrániť a
b)	má trvalý pobyt v Bratislave
1.	v deň podania žiadosti a
2.	najmenej nepretržite jeden rok pred uzavretím zmluvy o nájme bytu,
c)	je poberateľom
1.	príjmu z podnikania a z inej samostatnej zárobkovej činnosti6) (ďalej len "príjem z nezávislej činnosti") alebo zo závislej činnosti, dôchodku podľa osobitného predpisu7) alebo
2.	náhradného príjmu podľa osobitného predpisu a nie je v hmotnej núdzi zo subjektívnych dôvodov,
d)	najmenej deväť mesiacov z posledných dvanástich mesiacov pred dňom podpísania zmluvy o nájme mestského bytu
1.	je poberateľom príjmu z nezávislej činnosti najmenej vo výške 1,2 násobku životného minima domácnosti, ktorá má prenajatý byt užívať,
2.	je poberateľom dôchodku podľa osobitného predpisu7) alebo
3.	je zamestnaný a má príjem najmenej vo výške 1,2 násobku životného minima domácnosti, ktorá má prenajatý byt užívať,
e)	a spĺňa ďalšie podmienky podľa § 6 a 10 tohto nariadenia.
Podmienka trvalého pobytu pre potreby tohto nariadenia je splnená, aj vtedy ak žiadateľ sa v Bratislave preukázateľne zdržuje najmenej desať rokov pred uzavretím zmluvy o nájme bytu.
(2) Ak žiadosť podávajú manželia, podmienku podľa ods. 1 písm. b) musí spĺňať aspoň jeden z manželov.
(3) Podmienka výšky príjmu podľa ods. 1 písm. d) je splnená, aj vtedy ak celá domácnosť, ktorá má prenajatý byt užívať, dosahuje stanovený príjem.
(4) Podmienka zamestnania podľa ods. 1 písm. d) je splnená, aj vtedy ak žiadateľ je na materskej dovolenke alebo na ďalšej materskej dovolenke.
(5) Ustanovenia odseku 1 sa nevzťahujú na
a)	ústavných činiteľov Slovenskej republiky, ktorých výkon funkcie je viazaný na hlavné mesto,
b)	na fyzické osoby, ktoré sa podieľajú na vykonávaní celomestských a nadmestských funkcií hlavného mesta, a nemajú zabezpečené bývanie,
c)	na fyzické osoby, ktoré vykonávajú spoločensky významné povolanie, ktorého výkon je viazaný na hlavné mesto,
d)	na fyzické osoby, ktorých neplnoletým príslušníkom domácnosti je ťažko zdravotne postihnutá osoba8).
(6) Ustanovenia odsekov 1 až 4 sa primerane vzťahujú na nájom podielového bytu.
(7) Ak ide o nájom bytu, ktorý bol vybudovaný alebo zrekonštruovaný s využitím cudzích finančných prostriedkov, prednosť pred podmienkami uvedenými v odseku 1 majú podmienky uvedené v zmluve, na základe ktorej boli cudzie finančné prostriedky získané.

§ 5
Doba nájmu mestského bytu
(1) Mestský byt sa prenajíma na dobu určitú. Základná doba nájmu je jeden rok.
(2) Prenajímateľ v zmluve o nájme bytu uvedie, za akých podmienok nájom bytu predĺži o ďalší rok. 
(3) Podmienkou pre predĺženie doby nájmu o ďalší rok je dodržiavanie povinností nájomcu tak, ako vyplývajú zo všeobecne záväzných právnych predpisov9) a nájomnej zmluvy, predovšetkým však úhrada nájomného a záloh na služby spojených s užívaním bytu, nepoškodzovanie bytu a spoločných častí a zariadení domu a dodržiavanie práv nájomcov iných bytov v dome.
(4) Ak je nájom bytu viazaný na splnenie podmienok podľa § 4 ods. 1 písm. e), doba nájmu takéhoto typu sa určuje osobitne a nie je možné ju prekročiť.
(5) Ustanovenia odsekov 1 až 4 sa primerane vzťahujú na nájom podielového bytu.
(6) Žiadateľom podľa § 4 ods. 5 písm. a), b) a c) možno byt prenajať najviac na dobu výkonu funkcie, na ktoré je nájom bytu viazaný.

§ 6
Projekty bývania v bytoch
(1) Primátor hlavného mesta (ďalej len “primátor”) môže po predchádzajúcom súhlase mestského zastupiteľstva vyčleniť vybrané mestské byty nezverené do správy mestskej časti na riešenie problémov bývania vybraných cieľových skupín obyvateľov hlavného mesta (ďalej len “projekt bývania”).
(2) Starosta mestskej časti (ďalej len “starosta”) môže po predchádzajúcom súhlase miestneho zastupiteľstva vyčleniť vybrané mestské byty zverené do správy mestskej časti pre projekt bývania mestskej časti.
(3) Súčasťou vyčlenenia musí byť štatút projektu bývania, ktorý obsahuje najmä:
a)	určenie bytov, ktoré sú vyčlenené,
b)	určenie cieľovej skupiny obyvateľov, v prospech ktorých sú byty vyčlenené,
c)	určenie ďalších podmienok pre nájom bytu žiadateľovi,
d)	určenie maximálnej doby nájmu vyčleneného bytu, 
e)	určenie spôsobu výberu nájomcov bytov spomedzi žiadateľov o nájom bytu zaradených do zoznamu žiadateľov.
(4) Žiadosti o nájom bytu v projekte bývania sa zaraďujú do osobitných zoznamov žiadateľov. Pri vybavovaní žiadostí sa postupuje podľa § 3 tohto nariadenia. Zo zoznamu žiadateľov sa každoročne zostavuje poradie žiadateľov, pričom sa primerane použijú ustanovenia § 9 ods. 4.

§ 7
Osobitné ustanovenia o výmene bytu
(1) Prenajímateľ môže schváliť výmenu mestského bytu s iným bytom, ak doba nájmu mestského bytu sa zachová bez ohľadu na dobu nájmu nájomcu v inom byte.
(2) Prenajímateľ neschváli výmenu mestského bytu, ak je byt vyčlenený do projektu bývania podľa § 6 alebo ak ide o byt osobitného určenia alebo o byt v dome osobitného určenia a nový nájomca nespĺňa podmienky vyplývajúce z osobitného určenia bytu alebo domu.

§ 8
Osobitné ustanovenia o prechode nájmu 
(1) Ak príslušník domácnosti spĺňa podmienky pre prechod nájmu mestského bytu, prenajímateľ s ním uzavrie zmluvu o nájme mestského bytu, pričom v tejto nájomnej zmluve zachová pôvodnú dobu nájmu bytu.
(2) Ďalšie predĺženie doby nájmu bytu po prechode nájmu sa spravuje ustanoveniami § 5 tohto nariadenia.

§ 9
Nájom mestských bytov zverených do správy mestskej časti
(1) Mestský byt zverený do správy mestskej časti a mestský byt, ktorý sa nachádza v dome zverenom do správy mestskej časti, prenajíma starosta.
(2) Na vybavovanie žiadostí o nájom mestského bytu podľa odseku 1 sa primerane vzťahujú ustanovenia § 3 tohto nariadenia.
(3) Na nájom mestského bytu podľa odseku 1 sa vzťahujú ustanovenia § 4 ods. 1 až 4, ods. 5 písm. d), ods. 8 a § 5 až 8 tohto nariadenia.
(4) Starosta každoročne vyberá zo zoznamu žiadateľov o nájom mestského bytu žiadateľov, ktorých zaradí do poradovníkov žiadateľov o nájom mestského bytu podľa § 3 a § 6 ods. 4. 
(5) Miestne zastupiteľstvo môže určiť, koľko bytov môže starosta v danom roku prenajať mimo poradovníka podľa odseku 4. 
(6) Ustanovenia odseku 4 a 5 sa nevzťahujú na byty osobitného určenia a na byty v domoch osobitného určenia3).

§ 10
Nájom bytov osobitného určenia a bytov v domoch osobitného určenia
(1) Vyčlenenie bytov osobitného určenia a domov osobitného určenia schvaľuje mestské zastupiteľstvo.
(2) Poradie uchádzačov o nájom bytu osobitného určenia a bytu v dome osobitného určenia (ďalej len “byt osobitného určenia”) zostavuje celomestská komisia (ďalej len “komisia”), ktorá pozostáva:
a)	zo 17 zástupcov mestských častí delegovaných príslušnými starostami,
b)	zo zástupcu hlavného mesta delegovaného primátorom,
c)	zo zástupcu Krajského úradu v Bratislave, ktorého deleguje prednosta Krajského úradu v Bratislave.
(3) Komisia si volí predsedu na obdobie dvoch rokov tajným hlasovaním.
(4) Komisia sa schádza najmenej raz za dva mesiace a svoje návrhy schvaľuje väčšinou hlasov prítomných členov komisie. Komisia je spôsobilá rokovať, ak je na zasadnutí prítomná nadpolovičná väčšina všetkých členov komisie.
(5) Prvé zasadnutie komisie zvolá príslušný námestník primátora do 30 dní odo dňa účinnosti tohto nariadenia.
(6) Žiadosť o nájom bytu osobitného určenia predkladá komisii na prerokovanie zástupca príslušnej mestskej časti, podľa trvalého bydliska žiadateľa a následne žiadosť a k nej prislúchajúcu dokumentáciu odovzdá zástupcovi mestskej časti, ktorá byt osobitného určenia spravuje. Ak ide o žiadateľa, ktorý má trvalé bydlisko mimo Bratislavy, žiadosť predkladá zástupca za hlavné mesto.
(7) Komisia navrhuje starostovi mestskej časti, ktorá byty osobitného určenia spravuje, uchádzačov o nájom bytu osobitného určenia z poradovníka podľa odseku 2. 
(8) Komisia navrhuje primátorovi, ktorý byty osobitného určenia spravuje, uchádzačov o nájom bytu osobitného určenia podľa odseku 2. 

Nájom obytných miestností
§ 11
Obytné miestnosti 
(1) Obytná miestnosť vo vlastníctve hlavného mesta je určená na poskytovanie prechodného ubytovania podľa projektu bývania za podmienok ustanovených týmto nariadením.
(2) Primátor môže po predchádzajúcom súhlase mestského zastupiteľstva zriaďovať obytné miestnosti a účelne ich združovať do ubytovacích zariadení hlavného mesta v domoch nezverených do správy mestskej časti, pokiaľ osobitný predpis2) nestanovuje inak.
(3) Starosta môže po predchádzajúcom súhlase miestneho zastupiteľstva zriaďovať obytné miestnosti a účelne ich združovať do ubytovacích zariadení mestskej časti v domoch zverených do správy mestskej časti, pokiaľ osobitný predpis2) nestanovuje inak.
(4) Pre každé ubytovacie zariadenie zriadené podľa odsekov 2 a 3 vydá zriaďovateľ štatút ubytovacieho zariadenia, ktorý obsahuje najmä
a)	určenie ubytovacieho zariadenia a prípadne aj obytných miestností, ktoré združuje,
b)	určenie cieľovej skupiny obyvateľov, ktorým možno v ubytovacom zariadení poskytnúť ubytovanie,
c)	určenie ďalších podmienok pre poskytnutie ubytovania žiadateľovi,
d)	určenie maximálnej doby nájmu obytnej miestnosti v ubytovacom zariadení, 
e)	určenie spôsobu výberu nájomcov obytných miestností spomedzi žiadateľov o nájom obytnej miestnosti zaradených do zoznamu žiadateľov.
(5) Ustanovenia odsekov 1 až 4 sa nevzťahujú na zariadenia sociálnych služieb zriadené podľa osobitného predpisu2).

§ 12
Žiadosti o nájom obytných miestnosti 
(1) Žiadosť o nájom obytnej miestnosti musí obsahovať:
a)	meno, priezvisko a podpis žiadateľa,
b)	miesto trvalého pobytu, miesto prechodného pobytu žiadateľa,
c)	rodinný stav žiadateľa, 
d)	počet členov domácnosti, ktorí sú do žiadosti zahrnutí, a ich vzťah ku žiadateľovi,
e)	bytové pomery žiadateľa v mieste trvalého a prechodného bydliska, overené príslušným orgánom obce,
f)	dôvod podania žiadosti o nájom obytnej miestnosti,
g)	iné osobitné okolnosti súvisiace so žiadosťou o nájom o obytnú miestnosť,
h)	ďalšie náležitosti, ak ich vyžadujú iné ustanovenia tohto nariadenia.
(2) Magistrát po obdržaní žiadosti podľa odseku 1 preverí jej úplnosť a splnenie podmienok pre nájom obytnej miestnosti. Ak žiadateľ spĺňa podmienky, magistrát ho zaradí do zoznamu žiadateľov. Ak je žiadosť neúplná, magistrát vyzve žiadateľa na doplnenie žiadosti, pričom mu určí lehotu, v ktorej má byť žiadosť doplnená. Ak žiadateľ nespĺňa podmienku na nájom obytnej miestnosti alebo ak žiadateľ v určenej lehote žiadosť nedoplnil v súlade s požiadavkou magistrátu, magistrát žiadosť do zoznamu žiadateľov nezaradí. Oznámenie o zaradení alebo nezaradení žiadateľa do zoznamu žiadateľov zašle magistrát žiadateľovi do tridsiatich dní odo dňa doručenia úplnej žiadosti. Súčasne s oznámením o zaradením žiadateľa do zoznamu žiadateľov zašle magistrát žiadateľovi platné znenie tohto nariadenia.
(3) Žiadateľ zaradený do zoznamu žiadateľov je povinný oznamovať magistrátu každú zmenu podmienok v rozsahu podľa odseku 1.
(4) Žiadateľ je povinný každoročne najneskôr do 30. apríla aktualizovať svoju žiadosť v rozsahu podľa odseku 1. Povinnosť aktualizovať sa nevzťahuje na kalendárny rok, v ktorom bola žiadosť podaná. Neaktualizovanie žiadosti má za následok vyradenie zo zoznamu žiadateľov. Pri posudzovaní aktualizovanej žiadosti postupuje magistrát podľa odseku 2.
(5) O nájom obytnej miestnosti možno požiadať aj v prospech tretej osoby; v tomto prípade:
a)	tretia osoba musí spĺňať podmienky podľa § 14, 
b)	na žiadateľa sa vzťahujú ustanovenia odseku 1, 2, a 4,
c)	oznámenie o zaradení sa zasiela žiadateľovi a tretej osobe,
d)	do zoznamu žiadateľov je zaradený žiadateľ spolu s treťou osobou.

§ 13
Doba nájmu obytnej miestnosti
(1) Obytná miestnosť sa prenajíma na dobu určitú, pričom základnou dobou nájmu je najviac jeden rok.
(2) Prenajímateľ v zmluve o nájme obytnej miestnosti uvedie, za akých podmienok nájom predĺži o ďalší rok.
(3) Podmienkou pre predĺženie doby nájmu o ďalší rok je dodržiavanie povinností nájomcu tak, ako vyplývajú zo všeobecne záväzných právnych predpisov 9) a nájomnej zmluvy, predovšetkým však úhrada nájomného a služieb spojených s užívaním obytnej miestnosti, nepoškodzovanie obytnej miestnosti a spoločných častí a zariadení domu, dodržiavanie práv nájomcov iných obytných miestností v dome a dodržiavanie domového poriadku.
(4) Maximálna doba nájmu obytnej miestnosti je päť rokov.

§ 14
Podmienky nájmu obytnej miestnosti
(1) Obytnú miestnosť možno prenajať žiadateľovi, ktorý súčasne
a)	nemá kde bývať z dôvodu 
1.	že nie je nájomcom alebo vlastníkom bytu alebo
2.	dlhých časových prieťahov pri vymáhaní práva bývať v byte súdnou cestou, a neprišiel o byt vlastným pričinením alebo strate práva bývať v byte nemohol účinne zabrániť a 
b)	má trvalý pobyt a pracovisko v Bratislave
1.	v deň podania žiadosti a
2.	nepretržite jeden rok pred uzavretím zmluvy o nájme obytnej miestnosti,
c)	je poberateľom príjmu najmenej vo výške životného minima domácnosti, ktorá je do žiadosti o nájom obytnej miestnosti zahrnutá,
d)	je najmenej šesť mesiacov z posledných dvanástich mesiacov pred dňom podpísania zmluvy o nájme obytnej miestnosti zamestnaný, 
e)	pĺňa ďalšie podmienky podľa tohto nariadenia.
(2) Ak žiadosť podávajú manželia, podmienku podľa odseku 1 písm. b), musí spĺňať aspoň jeden z manželov.
(3) Podmienka zamestnania podľa ods. 1 písm. d) je splnená, ak žiadateľ je na materskej dovolenke.
(4) Ustanovenie ods. 1 písm. b) sa nevzťahuje na odchovancov detských domovov, ak sú zahrnutí do cieľovej skupiny obyvateľov podľa § 11 ods. 4 písm. b).

§ 15
Ustanovenia § 12 až 14 sa primerane vzťahujú na obytné miestnosti a ubytovacie zariadenia podľa § 11 ods. 3.

Spoločné ustanovenia
§ 16
Spolupôsobenie hlavného mesta a mestských častí
(1) Hlavné mesto a mestské časti spolupôsobia pri poskytovaní pomoci pri zabezpečovaní bývania pre svojich obyvateľov, a to najmä:
a)	spoločné pôsobenie pri zabezpečovaní bývania
1.	osobám bez domova,
2.	rodinám, ktoré nemajú kde bývať,
3.	odchovancom detských domovov, 
b)	uprednostnenie pri ubytovaní v obytnej miestnosti alebo v byte za podmienok určených týmto nariadením,
c)	pri vzájomnej výmene informácií o žiadateľoch o nájom bytu alebo obytnej miestnosti.
(2) Uprednostnenie pri ubytovaní podľa ods. 1 písm. b) nesmie prekročiť 20 % bytov a obytných miestností, ktoré v príslušnom kalendárnom roku príslušný prenajímateľ podľa § 5, 9 a 11 prenajme novým nájomcom.

§ 17
Osobitné ustanovenia
(1) Nájomca obytnej miestnosti, ktorý spĺňa podmienky podľa § 4 ods. 1 a odchovanec detského domova, môže byť prednostne určený za nájomcu bytu podľa § 4 alebo 6.
(2) Nájomca mestského bytu, ktorého nájom sa ukončil výpoveďou alebo uplynutím doby nájmu bez ďalšieho predĺženia doby nájmu bytu a ktorý spĺňa podmienky podľa § 4 ods. 1 písm. d), môže byť prednostne určený za nájomcu obytnej miestnosti podľa § 11.
(3) Podiel bytov a obytných miestností, na ktoré sa vzťahuje prednostné určenie podľa odsekov 1 a 2, určuje § 16 ods. 2.

§ 18
Ročná správa o stave mestského bytového fondu
(1) Primátor každoročne k 30. septembru predkladá mestskému zastupiteľstvu správu o stave mestského bytového fondu za predchádzajúci kalendárny rok.
(2) Starosta každoročne k 30. júnu predkladá miestnemu zastupiteľstvu správu o stave mestského bytového fondu zvereného do správy mestskej časti za predchádzajúci kalendárny rok a jedno vyhotovenie tejto správy zašle primátorovi najneskôr do 30. júla.
(3) Správa o stave mestského bytového fondu musí obsahovať údaje o:
a)	počte bytov vo vlastníctve hlavného mesta v podielovom spoluvlastníctve hlavného mesta v členení
1.	celkový počet bytov
2.	počet bytov v domoch vo výlučnom vlastníctve hlavného mesta
3.	počet bytov vo vlastníctve hlavného mesta podľa osobitného predpisu3)
4.	počet bytov v domoch v podielovom spoluvlastníctve hlavného mesta
5.	počet bytov vo vlastníctve hlavného mesta zverených do správy jednotlivých mestských častí
6.	počet bytov vo vlastníctve hlavného mesta nezverených do správy jednotlivých mestských častí
7.	počet bytov osobitného určenia
8.	počet bytov v domoch osobitného určenia,
b)	počet bytov vyčlenených do projektov bývania podľa § 6 nariadenia
c)	počet súdnych sporov s nájomcami bytov podľa jednotlivých právnych titulov,
d)	počet vykonateľných súdnych rozhodnutí na vypratanie bytov s právom primeraného náhradného bytu,
e)	počet vykonateľných súdnych rozhodnutí na vypratanie bytov s právom náhradného bytu nižšej kvality,
f)	počet vykonateľných súdnych rozhodnutí na vypratanie bytov s právom náhradného ubytovania,
g)	počet vykonateľných súdnych rozhodnutí na vypratanie bytov bez práva náhradného bytu alebo náhradného ubytovania,
h)	počet začatých exekučných konaní na vypratanie bytu,
i)	počet úspešne ukončených exekučných konaní na vypratanie bytu,
j)	počet novouzavretých zmlúv o nájme bytu,
k)	počet prechodov nájmu bytu,
l)	počet schválených dohôd o výmene bytu,
m)	počet ukončených nájmov bytov bez privolenia súdu,
n)	počet neužívania schopných bytov,
o)	počet neplatičov,
p)	celková pohľadávka voči neplatičom na nájomné,
q)	celková pohľadávka voči neplatičom za služby,
r)	celkové výdavky na rekonštrukciu a obnovu mestského bytového fondu,
s)	počet bytov užívaných na iné účely ako na bývanie,
t)	celková úhrada nájomného za príslušný rok – predpis,
u)	celková úhrada nájomného za príslušný rok – skutočnosť.
(4) Údaje podľa ods. 3 písm. c) až r) a písm. t) a u) sa osobitne uvedú za byty podľa odseku 3 písm. a) body 7 a 8.
(5) Správa o stave mestského bytového fondu podľa odseku 2 obsahuje údaje vzťahujúce sa na mestský bytový fond zverený do správy mestskej časti.
(6) Magistrát spravuje databázu všetkých bytov osobitného určenia a bytov v domoch osobitného určenia3) v správe mestských častí.

§ 19
Kontrola
(1) Kontrolu dodržiavania tohto nariadenia vykonáva
a)	mestský kontrolór,
b)	zamestnanci hlavného mesta na základe písomného poverenia primátora.
(2) Kontrolu dodržiavania tohto nariadenia vo vzťahu k mestským bytom zvereným do správy mestskej časti vykonáva aj miestny kontrolór.
(3) Kontrola podľa odseku 1 sa vykonáva na základe uznesenia mestského zastupiteľstva.
(4) Kontrola podľa odseku 2 sa vykonáva na základe uznesenia miestneho zastupiteľstva.
(5) Správu o výsledku kontroly, ktorej súčasťou je aj návrh opatrení na odstránenie zistených nedostatkov, prerokováva príslušné zastupiteľstvo.

§ 20
(1) Mestské zastupiteľstvo určí spôsob naloženia so žiadosťami o nájme mestského bytu nezvereného do správy mestskej časti, ktoré boli podané pred dňom účinnosti tohto nariadenia do troch mesiacov odo dňa účinnosti tohto nariadenia.
(2) Miestne zastupiteľstvo určí spôsob naloženia so žiadosťami o nájme mestského bytu zvereného do správy mestskej časti, ktoré boli podané pred dňom účinnosti tohto nariadenia do troch mesiacov odo dňa účinnosti tohto nariadenia.

§ 21
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 5/1992 o postupe pri uzavieraní zmlúv o nájme bytov vo vlastníctve hlavného mesta Slovenskej republiky Bratislavy v znení všeobecne záväzného nariadenia hlavného mesta Slovenskej republiky Bratislavy č. 3/1993, všeobecne záväzného nariadenia hlavného mesta Slovenskej republiky Bratislavy č. 7/1993 a všeobecne záväzného nariadenia hlavného mesta Slovenskej republiky Bratislavy č. 2/1995.

§ 22
Účinnosť
Toto nariadenie nadobúda účinnosť 1. januára 2002.

Jozef Moravčík
primátor